Cheografía humana

A **cheografía humana** ye un d'os dos grans campos en que se divide a cheografía. A cheografía humana ye o estudio de l'uso por parti d'o ser humán d'o mundo y d'os procesos que l'afectan. S'esferencia amplament d'a cheografía fisica en que a cheografía humana s'enfoca muito mas en o estudio d'os afers intanchibles y abstractos que rodian l'actividat humana y gosa emplegar con mayor frecuencia metolochías cualitativas. Tracta a mayoría d'aspectos d'as ciencias socials.

Encara que a cheografía humana no se centra prencipalment en o estudio fisico d'a Tierra (se veiga cheografía fisica), no ye posible parlar de cheografía humana sin estudiar o entorno fisico a on que se desarrollan as actividaz humanas, estando por tanto a cheografía ambiental un vinclo d'unión entre as dos.

A cheografía humana abarca una gran diversidat metodolochica y teorica, incluyindo enfoques feministas, marxistas u post-estructurals entre atros, y emplegando metodos de rechira tanto cualitativos (metodos etnograficos y entrevistas) como cuantitativos (enquestas, analís estatistica y construcción de modelos).

## Campos d'a cheografía humana
Os prencipals campos d'estudio d'a cheografía humana chiran arredol d'as siguients tematicas:

### Cultura
A  cheografía cultural ye o estudio d'os productos y normas culturals y como istos varían en os diferents puestos y espacios cheograficos. Se centra en describir y analizar o lenguache, a relichión, a economía, o gubierno y atros fenomenos culturals que varían u permaneixen constants entre un puesto y un atro ta explanicar como os humans funcionan espacialment.

* Entre os suyos subcampos se troban a cheografía animal, a cheografía lingüistica u a cheografía relichiosa

### Desarrollo
A cheografía d'o desarrollo y o estudio d'a cheografía terrestre en relación a os estándars y calidat de vida d'os habitants d'un puesto, estudiando a localización, distribución y organización espacial d'as actividaz economicas d'a planeta. O subchecto de rechira ye prou influenciato por a metodolochía que faiga servir o investigador.

### Economía
A cheografía economica tracta as relacions entre os sistemas economicos, os estaus y otros actors, y o medio biofisico.

* Entre os suyos subcampos se troba o *[[cheomarketing]]*

### Salut
A cheografía medica ye l'aplicación d'a información, perspectivas y metodos cheograficos a o estudio d'a salut, as malautías y l'asistencia sanitaria.

### Historia
A cheografía historica ye o estudio d'a cheografía humana, fisica, ficticia, teorica y real en o pasato. A cheografía historica estudia una gran variedat de temas y afers. Un tema común en o estudio d'as cheografías en o pasato ye como una rechión cambeya con o tiempo. Muitos cheografos que se centran en a historia estudian patrons cheograficos a o largo d'o tiempo, incluyindo-ie como a chent interactuaba con o suyo medio y como s'ha creyato un aria cultural.

* Entre os suyos subcampos se troba a *[[cheografía temporal]]*

### Politica
A cheografía politica ye o estudio de como o medio cheografico afecta a os procesos politicos y como os procesos politicos afectan tamién a las estructuras espacials.

* Entre os suyos subcampos se troban a *[[cheografía electoral]]*, a *[[cheopolitica]]*, a *[[cheografía estratechica]]* y a *[[cheografia militar]]*

### Población
A cheografía d'a población ye o estudio de como as variacions, distribucions, composicions, migracions y creiximiento d'a población se relacionan con o medio natural.

### Turismo
A cheografía d'o turismo ye o estudio d'os viaches y o turismo como industria y como actividat humana.

* Entre os suyos subcampos se troba a *[[cheografía d'os transportes]]*

### Urbanismo
A cheografía urbana estudia as arias urbanas, tractando mas que mas as teorías y aspectos espacials y relacionals. Se centra en o estudio d'arias a on que bi ha una gran concentración d'edificios y infraestructuras. Istas arias acullen a mayoría d'as actividaz economicas d'os sectors segundario y terciario y gosan tener altas densidaz de población.

## Referencias